“หุ้นเอเชีย” เปิดบวก! ปรับตัวขึ้นตาม “ดาวโจนส์” ปิดพุ่ง 200 จุด
“หุ้นเอเชีย” เปิดบวก! ตามทิศทางดัชนีดาวโจนส์ตลาดหุ้นนิวยอร์กที่ปิดบวก 198.70 จุด ทำให้นักลงทุนเข้าเก็งกำไรเช้านี้ แม้ IMF หั่นคาดการณ์เศรษฐกิจเอเชีย
20 ต.ค. 2564

ผู้สื่อข่าวรายงานว่า ตลาดหุ้นเอเชียปรับตัวขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดบวก 198.70 จุด เมื่อคืนนี้ (19 ต.ค.2564) โดยนักลงทุนเดินหน้าเข้าซื้อหุ้นเช้านี้ แม้กองทุนการเงินระหว่างประเทศ (IMF) ปรับลดตัวเลขคาดการณ์การเติบโตของเศรษฐกิจเอเชียในปีนี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 29,385.95 จุด เพิ่มขึ้น 170.43 จุด หรือ +0.58%, ดัชนี HSI ตลาดหุ้นฮ่องกงเปิดวันนี้ที่ 26,074.20 จุด เพิ่มขึ้น 286.99 จุด หรือ +1.11% ส่วนดัชนี SSE Composite ตลาดหุ้นจีนเปิดวันนี้ที่ 3,583.24 จุด ลดลง 9.91 จุด หรือ -0.28%
สำหรับกองทุนการเงินระหว่างประเทศ (IMF) ประกาศปรับลดตัวเลขคาดการณ์การเติบโตของเศรษฐกิจเอเชียในปีนี้ ขณะที่เตือนว่าการแพร่ระบาดของโควิด-19 ระลอกใหม่, ปัญหาห่วงโซ่อุปทาน และแรงกดดันจากเงินเฟ้อ จะสร้างความเสี่ยงในช่วงขาลงต่อแนวโน้มการขยายตัวทางเศรษฐกิจของเอเชีย
ทั้งนี้รายงาน Regional economic outlook : Asia and Pacific ระบุว่า IMF คาดว่าเศรษฐกิจเอเชียจะมีการขยายตัว 6.50% ในปีนี้ ต่ำกว่าตัวเลขคาดการณ์ในเดือนเม.ย.ที่ระดับ 7.6%
อย่างไรก็ดี IMF ปรับเพิ่มตัวเลขคาดการณ์เศรษฐกิจของเอเชียในปีหน้าสู่ระดับ 5.70% จากเดิมที่ระดับ 5.30% โดยระบุถึงความคืบหน้าในการฉีดวัคซีนโควิด-19 ในวงกว้าง ขณะเดียวกัน IMF คาดว่าเศรษฐกิจจีนจะมีการขยายตัว 8.00% และ 5.60% ในปีนี้และปีหน้าตามลำดับ แต่เตือนว่าการฟื้นตัวยังคงมีความไม่สมดุล ขณะที่การแพร่ระบาดของโควิด-19 และการคุมเข้มทางการคลังเป็นปัจจัยส่งผลกระทบต่อการบริโภค
นอกจากนี้ตลาดยังคงจับตาความเคลื่อไหวในภาคอสังหาริมทรัพย์ของจีน หลังสำนักข่าวรอยเตอร์รายงานโดยอ้างแหล่งข่าวระบุว่า บริษัทไชน่า เอเวอร์แกรนด์ กรุ๊ป ถูกสั่งให้ระงับแผนการขายหุ้นจำนวน 2.60 พันล้านดอลลาร์ หรือคิดเป็น 51% ในธุรกิจบริการด้านอสังหาริมทรัพย์ของบริษัทให้กับ Hopson Development ซึ่งเป็นคู่แข่งรายเล็ก หลังรัฐบาลมณฑลกวางตุ้ง ซึ่งเป็นผู้ดูแลการปรับโครงสร้างของเอเวอร์แกรนด์ได้ปฏิเสธแผนดังกล่าวของบริษัท
ส่วนด้านธนาคารกลางจีน (PBOC) ประกาศคงอัตราดอกเบี้ยเงินกู้ลูกค้าชั้นดี (LPR) ประเภท 1 ปีไว้ที่ระดับ 3.85% และคงอัตราดอกเบี้ย LPR ประเภท 5 ปีไว้ที่ระดับ 4.65% ในวันนี้ โดยธนาคารกลางจีนได้ตรึงอัตราดอกเบี้ยทั้งสองประเภทติดต่อกันเป็นเดือนที่ 18
 